1. "וְאֵ֛לֶּה תּֽוֹלְדֹ֥ת יִצְחָ֖ק בֶּן־אַבְרָהָ֑ם אַבְרָהָ֖ם הוֹלִ֥יד אֶת־יִצְחָֽק"- אם יצחק הוא בן אברהם אז למה התורה מדגישה לנו שאברהם הוליד את יצחק? (א. להדגיש שיצחק הוא הבן העיקרי של אברהם, שנולד לו משרה (רשב"ם, כעין זה ברמב"ן); ב. לומר שכולם ראו על יצחק שהוא בנו של אברהם, לפי התנהגותו ומעשיו הטובים, והיו אומרים: בוודאי אברהם הוליד את יצחק! (רד"ק, צרור המור, העמק דבר))
2. למה התורה שוב מספרת כל כך הרבה על רבקה- שהיא בת בתואל וגם אחות לבן וגם שבאה מפדן ארם? (לומר לנו שבחה, שאפילו שהיתה בת רשע ואחות רשע ומעיר של רשעים היא לא למדה ממעשיהם אלא היתה צדיקה! (רש"י))
3. **אתגר:** מה פירוש המילה "ויעתר"? (הרבה בתפילה לפני ה')
4. **אתגר:** למה יצחק התפלל על רבקה? (יצחק ברוב אהבתו הגדולה לרבקה התפלל על רבקה שתזכה להיריון)
5. בן כמה היה יצחק כשנולדו ילדיו? (60 שנה)
6. כמה שנים התפללו יצחק ורבקה שיזכו להריון? (20 שנה!)
7. "וַיִּתְרֹֽצְצ֤וּ הַבָּנִים֙ בְּקִרְבָּ֔הּ וַתֹּ֣אמֶר אִם־כֵּ֔ן לָ֥מָּה זֶּ֖ה אָנֹ֑כִי..."- מה שאלה רבקה את חברותיה? (האם גם לכן קרה כך שבהיריון שהתינוק רץ ונדחק בבטן? והן היו עונות לה: לא!)
8. מה עשתה רבקה בעקבות התשובות שקיבלה מחברותיה? (רבקה היתה אומרת: אם כן – שאצל כל הנשים זה בדרך כלל אחרת – למה זה אנכי משונה מכל הנשים? בוודאי שהדבר מאת ה' הוא, ולכן עלי לשאול את ה' – על ידי שם בן נח שהיה נביא (בעיקר לפי הרמב"ן))
9. מה הכוונה 'גויים' בלשון התורה? (עמים)
10. מה פירוש המילה- "רב"? (גדול, התינוק שנולד ראשון- עשו)
11. מה פירוש המילה- "צעיר"? (קטן, התינוק שנולד אחרון- יעקב)
12. **אתגר:** איזה סוד חשוב גילה ה' לרבקה ע"י שם בן נח? ("ורב יעבוד צעיר"- כלומר, הנולד ראשון יעבוד את הנולד אחריו; יעקב הוא החשוב והוא יהיה האדון!)
13. מה היו ההבדלים בין המראה של עשו לבין המראה של יעקב כבר כשיצאו מבטן אימם? (עשו היה בעל מראה משונה- עם עור אדום ובעל שיער כמו אדם גדול, יעקב לעומתו בעל מראה נעים וטוב, חלק וללא שיער).
14. **אתגר:** אלו תכונות מקולקלות של עשו למדנו מהמילים "יודע ציד" ו-"איש שדה"? (עשו היה "**איש יודע ציד**", וזה מראה על שתי תכונות שליליות באישיותו: אכזריות (כדי לפגוע בבעל חיים בחץ וקשת או בחרב צריך אכזריות רבה), ורמאות וערמומיות (צריך לדעת לעשות תחבולות ולרמות כדי לצוד). וכן היה "**איש שדה**", בטלן שמבזבז את הזמן סתם, לא בונה או נוטע וכדומה (-כאיש אדמה), אלא מסתובב וצד חיות ועופות. וגם שהיה סתם מסתכן בציד)
15. יעקב היה איש תם- מלא טוב ויושר ויושב אוהלים, מה הכוונה שיעקב ישב באוהלים? (שהיה יושב בקביעות ובהתמדה ולומד באוהלה של תורה- בבית מדרש, מתפלל ומשמש את תלמידי החכמים (אונקלוס, ת"י, רש"י וגם ע"פ הנצי"ב). ולא באוהל אחד בלבד, אלא באוהלים שונים: אוהלי שם ועבר וכל גדולי הדור. יעקב הוא איש צדיק וישר, טוב לב, אוהב תורה, שקדן בלימוד (תנחומא וישלח ט'))
16. **אתגר:** מדוע יצחק הראה יותר אהבה לעשו הרשע? (בדרכו של עולם, כל אב אוהב את בנו. יצחק אהב את עשו בנו עוד יותר, כי היה מביא לו בשר שצד עבורו. כמובן שיצחק שם לב לרשעותו של בנו עשו אך החליט לנקוט באופן של ריבוי חיבה וכך ישמור עשו על הקירבה אליו ובזכות האהבה שירעיף עליו אולי לאט לאט יחזור בתשובה (בעל הליקוטים על חומש רב פנינים))
17. מה פירוש המילה "הלעיטני"? (תשפוך לי הרבה לתוך הפה בבת אחת)
18. וַיֹּ֨אמֶר עֵשָׂ֜ו אֶֽל־יַעֲקֹ֗ב הַלְעִיטֵ֤נִי נָא֙ מִן־הָֽאָדֹ֤ם הָֽאָדֹם֙ הַזֶּ֔ה כִּ֥י עָיֵ֖ף אָנֹ֑כִי עַל־כֵּ֥ן קָרָֽא־שְׁמ֖וֹ אֱדֽוֹם- איך מתנהג עשו הרשע בכניסתו לאוהל? (עשו נוהג בדרך שאינה מתאימה כלל לדרך אבותיו. עשו לא מתגבר על תאוותו, הוא פשוט גרגרן! מיד הוא פונה ואומר ליעקב: הלעיטני- שפוך לתוך הפה שלי! תן לאכול, הרבה! אין לי כח לחכות עד שאכין את מה שצדתי, אני עייף ממסע הציד שלי (רש"י, רד"ק))
19. **אתגר נחמד:** למה נקרא שמו של עשו 'אדום'? (בהמשך הזמן, אנשים רבים היו לועגים לעשו וקוראים לו 'אדום', שמכר את בכורתו תמורת מעט תבשיל אדום (רשב"ם))
20. מה הרגיש יעקב בלב כשראה את התנהגותו המקולקלת של עשו? (יעקב מזדעזע מאוד מהתנהגותו המקולקלת והמבזה את דרך אבותיו. יעקב כבר זמן רב רואה את התנהגות עשו אחיו, וחושב כי לא ראוי לו להיות הבכור. להיות בכור זאת מעלה מיוחדת! הבכורים יעבדו בעתיד בבית המקדש! מעלה זו לא מתאימה למי שאינו הולך כלל בדרך אביו ואינו מכבד אותה)
21. למה עשו מוותר על הבכורה בקלות? (עשו אומר: מה אני צריך את הבכורה הזאת? אני יוצא כל יום לציד במקומות מסוכנים – בין אריות ודובים ושאר חיות רעות – ועומד למות בכל יום; בשביל מה לי הבכורה? הרי אני כלל לא הולך בדרך אבותי- מעשי שונים לגמרי מדרכיהם. אני מעדיף ללכת למדבר, לצוד, להסתכן- אין לי שום עניין שיראו שאני מתנהג והולך בדרך אבותי)
22. "וַיֹּ֣אמֶר יַֽעֲקֹ֗ב הִשָּׁ֤בְעָה לִּי֙ כַּיּ֔וֹם וַיִּשָּׁבַ֖ע ל֑וֹ וַיִּמְכֹּ֥ר אֶת־בְּכֹֽרָת֖וֹ לְיַֽעֲקֹֽב"- למה יעקב רוצה שעשו ישבע? (יעקב דורש מעשו להישבע, שלא ירצה את הבכורה לעולם, וגם שלא יערער עליה כדי שלא יוכל לחזור בו ממכירתו (רמב"ן, חזקוני). עשו נשבע, וההחלפה נעשית. אמנם, את הבכורה אי אפשר למדוד בידיים, אך המכירה מעידה שעשו מסכים בלב שלם להעניק את כל מעלת הבכורה ליעקב (ע"פ הראב"ע, הר"ן ורבנו אברהם בן הרמב"ם))
23. מה עשה עשו הרשע אחרי שמכר את הבכורה? (עשו ברשעותו, אוכל, שותה וללא שום חרטה קם והולך כאילו אין כלום בבכורה שמכר סימן שהוא מבזה את הבכורה. זה מעיד על רשעותו ושפלותו ועל היותו לא ראוי לבכורה. כל רצונו למלא את כרסו ולהתענג בתענוגי עוה"ז והוא אינו חושב כלל על ההפסד העתיד שיהיה לו במכירת הבכורה)
24. רעב קשה פורץ בארץ. להיכן לוקח יצחק את משפחתו בעקבות הרעב? (למצרים, מכיוון שמצרים שותה ממימי היאור-הנילוס, ושם יש שפע ושובע)
25. בדרך למצרים יצחק בוחר לעבור דווקא דרך גרר. ממי קיוה יצחק לקבל עזרה? (יצחק אבינו מקווה שאולי אבימלך שהיה בעל ברית עם אביו אברהם יסייע בידו ובכך יוכל להמנע מלרדת מצרימה. כמובן, כמו אברהם אביו – יצחק מאוד אוהב את הארץ הטובה ועצוב מאוד ללכת ממנה. רק בגלל פיקוח הנפש הוא יורד לכיוון מצרים)
26. **אתגר:** למה ה' מצווה את יצחק שלא לרדת מצרימה בכלל? (ה' אומר לו: אל תרד למצרים! אמנם אברהם ירד כשהיה מצב דומה, אבל אתה לא יכול ללכת לחוץ לארץ – שם האדמה טמאה ולא ראויה לך. מאז העקידה אתה "**עולה תמימה**", ליצחק יש קדושה מיוחדת בעקבות העקידה! ה' אומר לו - לך מתאים להיות רק בארץ הקדושה!)
27. "גּ֚וּר בָּאָ֣רֶץ הַזֹּ֔את וְאֶֽהְיֶ֥ה עִמְּךָ֖ וַאֲבָֽרְכֶ֑ךָּ כִּֽי־לְךָ֣ וּֽלְזַרְעֲךָ֗ אֶתֵּן֙ אֶת־כָּל־הָֽאֲרָצֹ֣ת הָאֵ֔ל וַהֲקִֽמֹתִי֙ אֶת־הַשְּׁבֻעָ֔ה אֲשֶׁ֥ר נִשְׁבַּ֖עְתִּי לְאַבְרָהָ֥ם אָבִֽיךָ"- ה' מצווה את יצחק שישאר בארץ ובכך יזכה לברכות גדולות. מהן הברכות שה' מבטיח ליצחק? ("ואהיה עמך"- אני ה' אהיה עמך ואברך אותך בכסף ובמרעה לצאן, למרות שעכשיו יש חוסר בדבר. "ולזרעך אתן את כל הארצות האל"- ולך אתן את כל הארצות שבארץ הזאת – שהיא כוללת עמים רבים וממלכות רבות (רמב"ן). "והקימותי את השבועה אשר נשבעתי לאברהם אביך"- ה' רוצה להראות את אהבתו הגדולה ליצחק, ומבטיח ליצחק שיקיים את השבועה שנשבע לאברהם על נתינת הארץ לו ולזרעו. ה' רצה להישבע גם ליצחק על נתינת הארץ כדי שתהיה שבועה לכל אחד מהאבות, כך תראה אהבתו לכל האבות הקדושים, שכל אחד מהם בפני עצמו, ראוי שיכרות איתו ה' ברית וגם שזכות כל אחד מהם עומדת לפניו, ודבר זה הוא כבוד וזכות לאבות(רמב"ן).
28. קרא את הפסוק הבא ועצור בכל פעם שמסתיימת ברכה "וְהִרְבֵּיתִ֤י אֶֽת־זַרְעֲךָ֙ כְּכֽוֹכְבֵ֣י הַשָּׁמַ֔יִם וְנָֽתַתִּ֣י לְזַרְעֲךָ֔ אֵ֥ת כָּל־הָֽאֲרָצֹ֖ת הָאֵ֑ל וְהִתְבָּֽרְכ֣וּ בְזַרְעֲךָ֔ כֹּ֖ל גּוֹיֵ֥י הָאָֽרֶץ" (להורים- ועוד הבטחות מבטיח ה' ליצחק: זרעך יהיה כמו הכוכבים, בכמות ובאיכות, שיהיו רבים וחשובים, כמו הכוכבים הרבים והמאירים וכך יוכלו לכבוש את כל הארץ המובטחת להם(אברבנאל, נצי"ב). ה' גם מברכו- לבניך אתן את הארץ הזאת, ובבניך יתברכו אנשי העמים(ת"י) ואף יברכו את בניהם ויאמרו: "יהא זרעך כזרעו של יצחק"(רש"י). בברכה זו יברכו כל הגויים, ואף אלה שצאצאיך יירשו וייכבשו את ארצם בכללם! ולכן, אין לך מה לחשוש מפניהם(אברבנאל))
29. בזכותו של מי יזכה יצחק אבינו לכל הברכות שה' מבטיח לו? (בזכות אברהם אביו, ה' תולה את ההבטחות ליצחק באברהם – שהיה צדיק גדול, ששמע לקול ה' בכל מה שציווה אותו – גם בדברים קשים ביותר [כמו העקידה, ברית המילה ועוד]–ושמר את כל המצוות, שבין אדם למקום ושבין אדם לחברו)
30. האם קל ופשוט ליצחק להחליט שלא לרדת מצרימה? (לא. אך כמובן למרות הקושי שיש במצב כל כך קשה ומסוכן – יצחק שומע ובוטח בה' שהכל יסתדר!)
31. יצחק כמובן שומע בקול ה' ונשאר בגרר. מיד מגיעים אנשי המקום ושואלים שאלה. מה הייתה השאלה הראשונה ששאלו אנשי גרר את יצחק? ('מי זו האישה שלידך?', גם עכשיו, כמו בימי אברהם, אנשי המקום שוכחים איך מקבלים פני אורחים. היינו מצפים שיערכו לו קבלת פנים מכובדת ויציעו לו אוכל ושתייה ומקום לישון, אבל אנשי גרר שואלים ומתעניינים באשתו. איזה חוסר צניעות!!!)
32. מה ענה יצחק לאנשי גרר כששאלו מי האישה שלידו? (יצחק עונה להם כמו אברהם: "אחותי היא", שמא יהרגו אותו בשביל לקחתה)
33. עוברים הימים ויצחק מבין שכנראה לא יקחו את רבקה ולכן "וְהִנֵּ֤ה יִצְחָק֙ מְצַחֵ֔ק אֵ֖ת רִבְקָ֥ה אִשְׁתּֽוֹ"- מה הפירוש "מצחק את רבקה"? (מתנהג כדרך איש ואישה- שמראה לה שהוא אוהב אותה. לאחר שעברו הרבה ימים, ויצחק ראה שלא לוקחים את רבקה ממנו, חשב: מעכשיו כבר אין כנראה מה לדאוג. לכן לא נזהר כמו שנזהר עד עכשיו, ואבימלך מלך פלישתים הסתכל בחלון ביתו של יצחק ראה שהוא מתנהג עם רבקה בדרך של קרבה מיוחדת של איש ואשתו [צחוק, רמזים, הבעת חיבה] ולא כמו בין אח ואחות)
34. **אתגר:** למה אנשי גרר לא נגעו ברבקה? (אנשי המקום לא מעיזים לקחת את רבקה למרות שנאמר להם שהיא רק אחותו של יצחק ולא אשתו, כי זכרו מה קרה לפני הרבה שנים לאבימלך ולבני ביתו כשלקחו את שרה)
35. כשאבימלך מבין מה קרה הוא קורא ליצחק. האם אבימלך מבקש סליחה מיצחק ורבקה? (אבימלך החצוף, במקום לבקש סליחה על קבלת הפנים הלא-צנועה והלא-מנומסת והלא-ראויה, בא בטענות ליצחק ועוד מעיז להאשים אותו! בדבריו רואים גם שברור לו שזה הגיוני ומובן ותקין לקחת בכוח את רבקה. רשע!)
36. **אתגר קשה:** יצחק נשאר בגרר וזורע בשדה ואז בזכות ברכת ה' "וַיִּמְצָ֛א בַּשָּׁנָ֥ה הַהִ֖וא מֵאָ֣ה שְׁעָרִ֑ים"- מה הכוונה 'מאה שערים'? (אותה ארץ שבה התיישב יצחק היתה קשה לזריעה, ואותה שנה היתה שנת רעב ובצורת, ובכל זאת – מה שזרע יצחק הצמיח פי מאה ממה שהעריכו החקלאים בגרר שיכול לצמוח. זה היה פלא גדול! מכאן למדנו כמה ה' משגיח ודואג ואוהב את מי שדבק בו ועובד אותו)
37. "ויגדל האיש" במה גדל יצחק אבינו? (יצחק גדל בעושר וברכוש (רד"ק))
38. **אתגר נחמד:** יצחק הולך ומתעשר מאוד מאוד. מה היו אומרים הקונים בשוק של גרר כשראו שיש ליצחק ברכה גדולה בעסקיו? (הפלישתים היו מעדיפים לקבל את הזבל של החיות הטמאות של יצחק ולא את הכסף והזהב של אבימלך (רש"י))
39. **עוד אתגר נחמד:** למה אנשי גרר העדיפו לקנות מדברים ששייכים ליצחק? (בגלל שהם ידעו שמהזבל שלו מתברכת מאוד התבואה שנזרעת בשדה ומעשירה את בעליה (רד"ל), מה שלא היה מובטח אפילו מהזהב של אבימלך)
40. מה פירוש המילה "מִקְנֵה"? (עדר)
41. **אתגר קשה:** מה קנה יצחק ע"י מכירת התבואה? (את כל התבואה הרבה שגידל, מכר יצחק בכמויות גדולות, וקיבל תמורתה עדרים רבים של צאן ובקר. היתה לו "עבֻדָּה רבה" – הרבה עבודה בשדה (רש"י, רשב"ם), והרבה עבדים ושפחות ומשרתים (רס"ג, אב"ע), שדאגו לטפל בכל הרכוש הרב)
42. איך הגיבו אנשי גרר הפלישתים לעושרו הגדול של יצחק אבינו? (הפלישתים רואים את כל עושרו והצלחתו, ובמקום לשמוח בזה ולכבדו על מעלתו ועל השגחת ה' הברורה עליו [שהִרבה נכסיו למרות הרעב]–הם מקנאים בו. הם היו צריכים אפילו להכיר לו טובה ולהודות לו על שהביא פריחה ורווחה לגרר בימי הרעב הגדול, שמכר להם מתבואתו ושהיטיב להם, אך הם רק מקנאים. רשעים!)
43. מי חפר בארות לפני יצחק ואיפה זה היה? (אברהם אבינו, בגרר)
44. למה הפלישתים סתמו ומילאו בעפר את הבארות שחפר אברהם? (אברהם דאג לחפור בארות בשעתו, גם לעצמו ולבני ביתו ולמקנה שלו, אבל גם לאורחים ולעוברים ושבים. את הבארות האלו, ששימשו את כולם – סתמו הפלישתים בעפר עכשיו בגלל קנאתם ביצחק. ביצחק עצמו חששו לפגוע, כי אבימלך הזהיר את כולם שלא ייגעו בו לרעה כי יומתו(לעיל פס' י"א). איזו מידה גרועה וקשה היא הקנאה, שמביאה אדם לפגוע באחרים ואפילו בעצמו – שהרי הפלישתים עצמם היו נהנים מן הבארות הללו ובכל זאת סתמום...)
45. האם אבימלך מנסה לחנך את אנשי עירו להתגבר על הקנאה? (לא. להפך! אבימלך מלך פלישתים בעצמו גם הוא מקנא ביצחק על עושרו הרב)
46. מה אמר אבימלך ליצחק אחרי שלא הצליח להתגבר על הקנאה שהתעוררה בליבו? (הוא פונה ליצחק ואומר לו: גם לי – המלך! – אין מקנה ועבדים כמוך, וזו בושה בשבילנו שיהיה בארצנו אדם שביתו גדול מבית המלך. לכן – לך מעמנו, עזוב את העיר גרר! איזו מידה רעה הקנאה! במקום לכבד את יצחק, אבימלך מסלק אותו (רמב"ן, אור החיים הק'))
47. איזו מידה אנו למדים מכך שיצחק עזב את גרר ועבר למקום רחוק מהעיר? (מידת השלום)
48. האם עבדי יצחק חפרו בארות חדשות במקומם החדש? (כן)
49. למה בחר יצחק לקרוא לבארות שחפרו עבדיו כמו הבארות שחפר אביו? (יצחק קרא להן באותם שמות שקרא להן אביו. ועשה כן לכבוד אביו והתורה החשיבה לו זאת לזכות (רבנו בחיי))
50. **אתגר:** איך יצחק לא חשש לקרוא לבארות בדיוק כפי שקרא להן אביו? (יצחק היה מלא בבטחון גדול בה' (צרור המור) ולכן היה בעל גבורה ואומץ לב ולא חשש לחפור את הבארות שהפלישתים סתמו בכוונה, ואף לקרוא להן באותם שמות – לומר ולפרסם לכל שאלו אותן הבארות ממש(עקדת יצחק))
51. "וַיַּחְפְּר֥וּ עַבְדֵֽי־יִצְחָ֖ק בַּנָּ֑חַל וַיִּ֨מְצְאוּ־שָׁ֔ם בְּאֵ֖ר מַ֥יִם חַיִּֽים"- מה מצאו עבדי יצחק כשחפרו בנחל? (מעיין. מכיון שמקנהו של יצחק היה גדול ורב ממקנה אברהם, לא הספיקו בארותיו של אברהם, והיה צורך במקורות מים נוספים (מלבי"ם). לכן עבדי יצחק חפרו בנחל, ומצאו שם מים חיים ונובעים שאינם פוסקים מלזרום (אב"ע))
52. איך הגיבו כל פעם רועי גרר לבארות שנמצאו? (רוע גרר הרשעים והקנאים טוענים כל פעם ברוב קנאתם שהבאר החדשה שנמצאה שייכת להם)
53. האם יצחק ויתר לרועי גרר? (לא! אמנם יצחק בחר בדרך השלום ולא התווכח אלא הסביר ושכנע והעדיף לעבור מקום כדי לא לריב אך בכל זאת לא ויתר על הבארות שכן שייכות לו)
54. מה היו 3 השמות של הבארות? (עֶשֶׂק, שטנה, רחובות)
55. לאיזה עיר עובר יצחק מנחל גרר? (לכיוון באר שבע)
56. ממי יצחק ירא-פוחד וה' מבטיחו שאין לו צורך לירא ולפחד ממנו? (ה' מתגלה ליצחק בלילה ואומר לו שלא יפחד מהפלישתים שרבו איתו, ושלא יחסר לו ממון ואף מבטיח לו שיברכהו בתוספת ממון (ספורנו) ויצליחהו עד ששונאיו יבואו להשלים עמו (רד"ק))
57. וַֽאֲבִימֶ֕לֶךְ הָלַ֥ךְ אֵלָ֖יו מִגְּרָ֑ר וַֽאֲחֻזַּת֙ מֵֽרֵעֵ֔הוּ וּפִיכֹ֖ל שַׂר־צְבָאֽוֹ- מי היו האנשים שבאו מגרר במיוחד ליצחק אבינו? (הקב"ה באהבתו ליצחק מסבב שבעת חפירת הבאר בא אבימלך מלך גרר ליצחק (רד"ק), ולא רק שהמלך **בכבודו ובעצמו** מגיע הוא אף מביא איתו חבורה מבין אוהביו ומקורביו וביניהם פיכול שר צבאו (רמב"ן). בכך התקיימה ברכת ה' ליצחק "אל תירא כי אתך אנכי", כנ"ל)
58. **אתגר:** אבימלך ואנשיו מגיעים ליצחק, האם יצחק מפחד מהם או מדבר ומוכיח אותם? (יצחק לא מעמיד פנים או מתחנף. הוא גם לא חושש מהמלך ושריו. הוא אומר להם דברי תוכחה קשים על מעשיהם הרעים, ששונאים אותו ושגירשו אותו ורבו איתו, ושואל מדוע בכלל באו אליו (רלב"ג))
59. **אתגר קשה:** אם אבימלך כבר כרת ברית עם אברהם, למה צריך שיכרות ברית נוספת עם יצחק? (הוא פחד שיצחק פטור מן הברית והשבועה בגלל שהם עצמם הפרו את הברית בכך שגירשו אותו מעירם, ולכן עשו איתו ברית חדשה (רמב"ן))
60. האם אבימלך מבקש סליחה מיצחק על איך שהתנהג כלפיו בגרר? (ממש לא! אבימלך פונהליצחק ואומר מה תהיה הברית – אתה לא תעשה איתנו רע כפי שאף אחד לא נגע ברבקה אשתך, וגם, כמו שאנחנו לא עשינו לך אלא טוב – שציווינו את כולם שאסור לגעת בך, וגם, שלחנו אותך בשלום ולא לקחנו ממך שום דבר, שהרי ראינו ואנו רואים שאתה מבורך על ידי ה' (רמב"ן))
61. האם דברי אבימלך ליצחק על איך שהם נהגו כלפיו נכונים? (דברי אבימלך פשוט לא יאומנו! שהם לא עשו לו שום רע אלא רק טוב! ואף שלחו את יצחק בשלום! איזה רשע חצוף! הוא לא עשה ליצחק רעה?! הרי במקום לבקש סליחה על היחס הלא יפה אליו ואל אשתו – גירשו מן העיר! איך הוא לא מתבייש???)
62. **אתגר גדול:** איך יצחק מגיב לדברי השקר של אבימלך? (יצחק הצדיק לא מבקר את אבימלך על מעשיו ושקריו, אלא סולח לו ולחבריו ואף מיטיב להם ועורך לפניהם סעודה גדולה)
63. מההציע יצחק לאבימלך אחרי שערכו סעודה לכבוד הברית החדשה בניהם? (לא רק סעודה עושה יצחק לאנשי אבימלך, אלא גם נותן להם מקום ללון, נשבע להם כבקשתם ואף מלווה אותם לדרכם ומראה להם חיבה ואהבה עד כדי כך שהם הלכו ממנו בשלום. זו דרך הצדיקים – להשלים ולהתפייס בקלות! (הנצי"ב). כמובן, ברור שיצחק ראה שהם מבקשים שלום באמת ומתחרטים על הרע שגרמו לו, שאם לא כן – לא היה סולח ועושה איתם ברית)
64. איזו בשורה משמחת סיפרו עבדי אבימלך ליצחק אחרי שאבימלך ואנשיו הלכו? (לאחר שהלכו אבימלך ואנשיו – באו עבדי יצחק לספר לו את החדשות הטובות, שמצאו באר!)
65. **אתגר:** איך קרא יצחק לבאר החדשה? (שבעה)
66. איך נקראה העיר שסביב הבאר? (באר שבע)
67. **אתגר ממש גדול:** המקום בו נמצא יצחק כבר נקרא באר שבע לפני כן, בימי אברהם (לעיל כ"א, ל"א) למה יצחק קורא לו עכשיו באותו שם? אלא, שבימי אברהם נקרא רק מקום הבאר והאשל "באר שבע", ובזמן יצחק קראו כך לכל העיר (מלבי"ם))
68. האם עשו התחתן עם נשים צדיקות או רשעות? (כשעשו הרשע היה בן ארבעים [בן כמה היה יצחק אז? מאה], לקח לעצמו ברשעותו שתי נשים חתיות, מבנות כנען, רשעות ועובדות עבודה זרה. כמה אברהם הזדעזע מהרעיון שבנו יתחתן עם בנות הכנענים! ולעשו הרשע זה לא אכפת בכלל! (רד"ק))
69. "וַֽיְהִי֙ כִּֽי־זָקֵ֣ן יִצְחָ֔ק **וַתִּכְהֶ֥יןָ** עֵינָ֖יו מֵֽרְאֹ֑ת וַיִּקְרָ֞א אֶת־עֵשָׂ֣ו ׀ בְּנ֣וֹ הַגָּדֹ֗ל וַיֹּ֤אמֶר אֵלָיו֙ בְּנִ֔י וַיֹּ֥אמֶר אֵלָ֖יו הִנֵּֽנִי"- מה הכוונה שכהו עיניו של יצחק? (שראייתו נחלשה מאוד).
70. מה גרם לכך שיצחק ראה פחות טוב? (1. הזיקנה- יצחק בן 123! אך לא רק הזיקנה הביאה אותו לעיוורון(רשב"ם); 2. גם העשן שהיו מקטירות נשותיו של עשו הרשע לאלילים היה מזיק לעיניו ומכהה ומעוור אותן (רש"י)).
71. **אתגר נחמד:** "וְעַתָּה֙ **שָׂא**־נָ֣א כֵלֶ֔יךָ **תֶּלְיְךָ֖** וְקַשְׁתֶּ֑ךָ וְצֵא֙ הַשָּׂדֶ֔ה וְצ֥וּדָה לִּ֖י צידה (צָֽיִד)"- מה פירוש המילה 'שא'? (קח) מה הכוונה 'תליך'? (החרב, אותה תולים על המתניים).
72. **אתגר קשה:** מה הזכיר יצחק לעשו כשביקש ממנו ללכת לצוד עבורו ציד? (יצחק יודע מיהו עשו ומהם מעשיו, ולכן מזהיר אותו ומזכיר לו: אני סומך עליך שלא תצוד לי חיות טמאות חס וחלילה, ושלא תצוד במקומות שאינם הפקר שהרי זה יהיה גזל, ושתשחיז את סכין השחיטה. שים לב לכל אלה! כמובן, שאין הכוונה שיצוד ויהרוג עם הקשת והחרב, אלא שאיתם יתפוס את החיה הטהורה ואח"כ ישחט אותה כראוי (נראה לומר ע"פ רש"י))
73. יצחק מבקש מעשו שיביא לו 'מטעמים' כדי שֶׁיְּבָרְכוֹ. למה יצחק רוצה שעשו יביא לו אוכל כדי שיוכל לברך אותו? (כדי להתמלא שמחה. יצחק אומר לעשו: לאחר שתצוד ותשחט כהלכה – עשה לי מטעמים כמו שאני אוהב, כי אני רוצה לברך אותך בשמחה ובכוונה והמטעמים שתכין יוכלו לשמח ולענג ולחזק את גופי כך שתתעורר שמחה בנפש ותחול עלי רוח הקודש בשעת הברכה (רבנו בחיי))
74. למה יצחק שיודע שעשו מתנהג ברשעות רוצה לברך את עשו ולא את יעקב הצדיק?(יצחק מאוד מצטער על מצבו של עשו, על כן יצחק בחכמתו עושה כל מה שרק יוכל כדי להחזיר את עשו בתשובה. יצחק רצה לברך את עשו את ברכות הבכורה, ברכות ה', כדי שיתרשם מגודל אהבתו והערכתו אליו, דבר שיגרום לו לחזור בתשובה)
75. מה היה צריך לומר עשו לאביו כשהודיע לו על רצונו לברכו? (שיעקב צריך לקבל את הברכות. 1- כי אינו הולך בדרכי אבותיו ויעקב הוא הראוי להן. 2- ועוד, היה עליו לספר לו שמכר את הבכורה ליעקב)
76. וְרִבְקָ֣ה שֹׁמַ֔עַת בְּדַבֵּ֣ר יִצְחָ֔ק אֶל־עֵשָׂ֖ו בְּנ֑וֹ- כיצד שמעה רבקה על תכנית יצחק לברך את עשו? (בחסדי ה' הרבים, ה' דאג שרבקה תהיה בדיוק ליד ותשמע את יצחק מדבר עם עשו)
77. **משימה!** עשו שומע את דברי אביו ומיד יוצא לשדה. מדוע לקח לעשו כה הרבה זמן לחזור עם ציד? הכן את התשובה כהצגה למשפחה. (עשו שומע דברי אביו, ויוצא לשדה לצוד ציד. הרבה דברים צריכים רבקה ויעקב להספיק עד שישוב, ולכן ה' עיכב אותו כל אותו הזמן: כל פעם שעשו תפס צבי וקשר אותו – בא מלאך ושחרר אותו. ה' רוצה שיעקב ולא עשו יקבל את הברכות, ועוזר לרבקה ויעקב בתוכניתם! (מדרש רבה))
78. האם רבקה מבקשת או מצווה את יעקב לעשות כדבריה? (רבקה לא מבקשת מיעקב לעשות כדבריה, אלא ממש מצווה אותו. ברור לה שהיא צודקת במעשיה ושהם חשובים והכרחיים!)
79. **אתגר חשוב:** מה היו הסיבות שגרמו לרבקה להיות בטוחה ב-100% שהברכות צריכות להיות ליעקב? (א) רבקה יודעת את ההבדל בין שני בניה וברור לה שעשו לא ראוי לברכות אלא יעקב הוא הראוי; **ב) רבקה זוכרת את דברי ה' שנאמרו לה "ורב יעבוד צעיר", מהם ברור שיעקב צריך לקבל הברכות ולא עשו עבדו**; ג) היא גם מבינה שאם עשו יתברך – יהיו יעקב וזרעו בסכנה, כי הוא ישתמש בכוחו להילחם בהם (רמב"ן))
80. כמה גדיי עיזים ביקשה רבקה מיעקב שיביא לה כדי שתכין מטעמים ליצחק? (2, כפי שהבטיח לה יצחק מאז שהתחתנו)
81. למה חושש יעקב שיאביו יגלה שהוא לא עשו? (בגלל שלעשו יש הרבה שערות ואילו הוא איש חלק)
82. אוּלַ֤י **יְמֻשֵּׁ֨נִי֙** אָבִ֔י וְהָיִ֥יתִי בְעֵינָ֖יו **כִּמְתַעְתֵּ֑עַ** וְהֵֽבֵאתִ֥י עָלַ֛י קְלָלָ֖ה וְלֹ֥א בְרָכָֽה- מה פירוש המילה "ימושני"? מה פירוש המילה "כמתעתע"? (ימשש אותי / משקר)
83. יעקב מקיים את ציווי אמו בלב שלם ואז אימו מארגנת אותו. במה הלבישה רבקה את בנה? (בבגדי עשו היקרים שהיו אצלה בבית, ועל הידיים והצוואר שמה את עורות גדיי העיזים)
84. **אתגר:** מדוע בגדי החמודות(=היקרים) של עשו היו אצל רבקה? (עשו היה שומר בגדיו היקרים והחמודים בבית אמו, ולא בביתו, כי הכיר את נשיו וחשד בהן שיגנבו לו אותם. רשעות – לא רק עובדות אלילים אלא גם גנבות! ועשו – רשע, איזה נשים בחר לעצמו!)
85. **אתגר:** יעקב יודע שזהו זמן מיוחד וחשוב ביותר לעם ישראל. הוא מביא לאביו את המטעמים ואומר **קֽוּם־נָ֣א** שְׁבָ֗ה וְאָכְלָה֙ מִצֵּידִ֔י בַּֽעֲב֖וּר תְּבָֽרְכַ֥נִּי נַפְשֶֽׁךָ. מה מיוחד בצורת הדיבור של יעקב שמעורר את חשדו של יצחק אביו? (יעקב מדבר בנימוס ובתחנונים – "קום נא", שלא כעשו הרשע והבוטה המדבר בחוסר כבוד– "יקום אבי". סגנון הדיבור מעורר ביצחק חשד קל בדבר זהות העומד לפניו)
86. האם היו עוד דברים שהוסיפו לחשד של יצחק? (כן, זה שיעקב הזכיר את שם ה' בדבריו וגם שקולו היה קצת שונה משל עשו)
87. יצחק מקבל מיעקב את האוכל והיין ואז מבקש ממנו להתקרב ולנשקו כדי להיות בטוח לחלוטין שעשו נמצא מולו. מה יצחק הריח כשיעקב התקרב? (כשיעקב מתקרב ומנשק את אביו, מריח יצחק ריח נפלא וטוב)
88. **אתגר קשה מאוד:** איך היה ריח טוב לבגדי יעקב, והרי עור של עזים זה דבר שמריח ממש לא טוב? (היה ריח טוב מכיוון שהבגדים היו מבושמים בבושם משובח (רשב"ם) או שהיה זה ריח טוב של ניצני פרחי העצים (ראב"ע). היה זה מאת ה' כדי שהריח הטוב ישפיע התרוממות רוח על יצחק (העמק דבר) וכך יהיה זה ליצחק כריח של גן עדן (רש"י). ה' עוזר ליעקב לקבל את הברכות!)
89. מה הכוונה "וּמִשַּׁמְנֵי הארץ"? שהארץ תהיה שמנה? (לא.. הכוונה שיתברכו פירותיה, כלומר, שהארץ תצמיח פירות מתוקים וטובים כמו במקומות שיש בהם טל (אונקלוס, העמק דבר))
90. אלו צמחים קרויים "דגן"? (חמשת מיני דגן שמהם מכינים לחם- חיטה, שעורה, שיבולת שועל, שיפון, כוסמין)
91. **אתגר גדול:** "וְיִֽתֶּן־לְךָ֙ הָֽאֱלֹקִ֔ים..."- למה יצחק מברך ואומר "**ו**יתן" ולא פשוט אומר "יתן"? (כדי לברכו ש**ה'** שהוא בעל הברכות! הוא יתן ויחזור ויתן לך ברכה. ברכה תמידית בלי הפסק לעולם! (רש"י, רמב"ן))
92. **שאלה מבלבלת:** יצחק מברך ש"בני אמך" ישתחוו לך, אם יעקב נמצא מולו אז מי הם "בני אמך"? (עשו וזרעו)
93. מה יקרה למי שיקלל את יעקב? ומה יקרה למי שיברך את יעקב? (על מקלליך תבוא קללה [כבלעם] ועל מברכיך ברכה [כיתרו])
94. מתי הגיע עשו לאוהל אביו? (בהשגחה מופלאה של ה', ממש כאשר סיים יצחק לברך את יעקב, מיד כשיצא יעקב מלפני אביו חזר עשו מהשדה. כאמור, ה' משגיח ודואג שיעקב יקבל את הברכות, ולכן עשו אפילו לא מגיע רגע אחד קודם! (רשב"ם, ר' אברהם בן הרמב"ם))
95. האם עשו מדבר בכבוד ובנימוס לאביו? (לא. הוא אומר לו "יקום אבי ויאכל כדי שיוכל לברך אותי")
96. "וַיֶּֽחֱרַ֨ד יִצְחָ֣ק חֲרָדָה֮ גְּדֹלָ֣ה עַד־מְאֹד֒..."- איך הגיב יצחק כשהבין שבעצם יעקב קיבל את הברכות? (כשיצחק גילה כי בירך את יעקב ולא את עשו – הוא נבהל מאוד כי הוא הבין שטעה במחשבתו ויעקב הוא זה שראוי לברכות)
97. **אתגר גדול:** למה מוסיף יצחק ואומר לעשו "גם ברוך יהיה" אחרי שהבין שיעקב לקח את הברכה? (יצחק אומר לעשו "גם ברוך יהיה". יצחק הבין שרצון ה' היה שהוא יברך את יעקב, לכן יצחק מקבל את רצון ה' וחותם בדבריו לעשו: "גם ברוך יהיה"- יעקב!)
98. איך עשו הגיב כשהבין שהפסיד את הברכות? ("ויצעק צעקה גדולה ומרה", איזו צעקה היתה צעקתו של עשו הרשע, עד כדי שהתורה אומרת שהיתה "גדולה ומרה עד מאוד"!!!... ואחר כך, למרות הכל עשו מבקש ברכה גם בשבילו)
99. **אתגר:** עשו הרשע והשקרן אומר שיעקב רימה אותו פעמיים. לְמָה הוא מתכוון? (1. למכירת הבכורה 2. ללקיחת הברכות).
100. מתוך דברי עשו נודע ליצחק על מכירת הבכורה ליעקב, האם יעקב שמח לשמוע על כך? (בוודאי! כך הבין למה הברכות באמת מגיעות ליעקב ולמה זכה שחלה עליו רוח הקודש בעת הברכה (רש"י בשם התנחומא))
101. מה פירוש המילה "גביר"? (אדון)
102. האם יצחק ברך את עשו בסוף? (כן. אבל בלי רוח הקודש ולא בארץ ישראל)
103. מה פירוש המילה "וישטום"? (שונא מאוד)
104. מה רוצה עשו לעשות ליעקב לאחר פטירת יצחק? (עשו הרשע רוצה להרוג את יעקב [רק מחכה שימות יצחק, כדי לא לצערו או מפני החשש שיצחק יקללו (רמב"ן)])
105. "וַיֻּגַּ֣ד לְרִבְקָ֔ה אֶת־דִּבְרֵ֥י עֵשָׂ֖ו בְּנָ֣הּ הַגָּדֹ֑ל" -איך נודע לרבקה מה עשו חושב? (רבקה אמנו הצדקה ידעה זאת ברוח הקודש (רש"י))
106. לאיפה רוצה רבקה שיעקב יברח? (רבקה מבקשת מיעקב ללכת למשפחתה בחרן, עד יעבור זעם)
107. **אתגר:** האם רבקה אהבה גם את עשו? (מדברי רבקה כאן רואים בבירור שהיא אוהבת גם את עשו – אחרת למה שתדאג אם עשו ימות? אלא שאת יעקב אהבה יותר ממנו (ר' אברהם בן הרמב"ם כ"ה, כ"ח))
108. מה רבקה מבקשת מיצחק כדי לדאוג להצלת יעקב? (רבקה נוהגת בחכמה ומבקשת מיצחק שישלח את יעקב למשפחתה בחרן כדי שיתחתן שם)
109. **אתגר גדול וכיפי:** "וַיִּקְרָ֥א יִצְחָ֛ק אֶֽל־יַעֲקֹ֖ב וַיְבָ֣רֶךְ אֹת֑וֹ..." איזה מילים בפסוק מלמדות שיצחק שמח שהברכות נתנו ליעקב? ("ויברך אותו"! יצחק קורא בחיבה ליעקב ומברך אותו, מה ששוב מראה כי הוא עומד מאחורי ברכותיו ליעקב למרות שלא לכך התכוון מלכתחילה)
110. מאיזה עם יצחק מצווה את יעקב שלא יקח אישה? (מכנען)
111. מהי "ברכת אברהם" שיעקב זוכה לקבלה? ("ברכת אברהם" – הברכות שנאמרו בתחילת פרשת "לך לך"(פרק י"ב פס' ב'-ג'), הגוי הגדול שיתברכו בו ייצא ממך! אתה תהיה הזרע המיוחד שממשיך אותי ואת אברהם אבי).
112. עשו רואה שיצחק מצווה את יעקב ללכת לחרן, ושיעקב עושה זאת, הוא גם מבין שאביו מסתייג מאוד מנשים כנעניות. מה עשו עושה כדי לנסות לתקן? (עשו הרשע רוצה לתקן ומתחתן עם מחלת בת ישמעאל ממשפחת אברהם)
113. האם עשו הצליח באמת לתקן? (לא, הוא רצה לתקן ובמקום זה מקלקל: הוא לא מגרש נשותיו הרשעות, אלא מוסיף עליהן שלישית! למה הוא לא שואל מישהו חכם איך לתקן?...)